龍洞
作者：陸游
朝代：宋

paragraphs: 峭崖磨天如立壁，柟根横走松倒植。
呀然一岫驚倒人，空洞坡陁三百尺。
幽陰宜爲異物託，角爪痕存猶可識。
想當蟠蟄未奮時，腥風逼人雲觸石。
一朝偶爲旱歲起，卷海作雨飛霹靂。
向來伊吕正如此，莘渭千年有遺迹。
我欲酌酒招蜿蜒，安用辛苦常行天。
太平海內多豐年，歸來故祠聽管弦。